ક્વિન્સલેન્ડ: ઓસ્ટ્રેલિયામાં અદાણીના કારમાઈકલ ખનન પ્રોજેક્ટને ક્વિન્સલેન્ડ સરકારે આખરી મંજૂરી આપ્યા બાદ આ પ્રોજેક્ટ સામે નવેસરથી કાનૂની કાર્યવાહી થાય તેવા સંજોગોનું નિર્માણ થયું છે. ક્વિન્સલેન્ડના ગેલિલી બેસિનના માલિકોએ ક્વિન્સલેન્ડના ખાણ પ્રધાન સામે વિશ્વાસઘાત કર્યાના આક્ષેપો કર્યા છે અને તેઓ હવે અદાણીના પ્રોજેક્ટને આપવામાં આવેલી મંજૂરી સામે કોર્ટનાં દ્વાર ખટખટાવવાની તૈયારીઓ કરી રહ્યા છે. આ મહિનાના આરંભે ક્વિન્સલેન્ડના ખાણ પ્રધાન એન્થની લીનહેમે અદાણીના ઓસ્ટ્રેલિયામાં ૨૨ અબજ ડોલરના પ્રોજેક્ટને આખરી મંજૂરી આપી હતી. ઓસ્ટ્રેલિયામાં અદાણીનો આ રેલવે અને બંદર સુવિધા સહિતનો સૌથી મોટો ખાણ પ્રોજેક્ટ હશે.